《正月二十七日侍二老人出万里桥游宝历寺谒五丈天王至合江亭登小舟往来江中日晚出舟憩卧柳亭以归记所见》
宋代·何耕

城中少乐事，日日走尘土。因循嘉节过，春物遽如许。

驾言游近郊，及此新过雨。梨花雪飘零，麦脚浪掀舞。

伤心梅已叶，慰眼杏初吐。荒凉入古寺，迢递行两庑。

耽耽巨入阁，擐甲硕且武。出门诣支径，信马踏江浒。

小舟呼未至，危亭憩方午。长江渺无际，远岫明可数。

舟中更奇绝，一视隘天宇。深流风浩荡，浅岸石龃龉。

水凫贞自适，修竹不知主。摇摇打鱼艇，丁丁造船斧。

林疏见官道，路转失前浦。奇观非一状，四面皆可取。

斗酒不妄倾，佳处辄自举。杯盘渐狼藉，野蔌旋烧煮。

夷犹兴未尽，落日挂村坞。归涂绕城隈，醉眼迷处所。

卧柳久知名，败屋费撑拄。轻盈楚宫样，何事腰伛偻。

临风发浩叹，空响答人语。吾亲俱老矣，君羹未尝睹。

聊为半日乐，少慰一生苦。馀年愿长健，綵服看儿女。

此外吾何求，穷通任天与。

作者简介：（1127—1183）宋汉州绵竹人，占籍德阳，字道夫，号怡庵。高宗绍兴十七年四川类试第一。累擢嘉州守，有惠政，与何逢原、孙松寿、宋诲号四循良。孝宗淳熙中历户部郎中、国子祭酒，出知潼川府。